Document ID: /roh_data/filtered/fineweb-2-filterrobots_roh.jsonl.gz/38075

Donald Trump e Hillary Clinton han gudagnà las pre-elecziuns per la candidatura dal presidi american en ulteriurs stadis.
Il milliardari d'immobiglias republican Donald Trump ha pudì sa metter tras cunter ses concurrents en tut ils tschintg stadis nua ch'igl è vegnì votà il mardi: Maryland, Pennsylvania, Rhode Island, Connecticut e Delaware. Cunquai ha el megliurà sias schanzas da ramassar las 1’237 vuschs da delegads ch'el dovra per vegnir nominà sco candidat.
Tar ils democrats ha Hilary Clinton gudagnà en ils stadis Maryland, Delaware, Pennsylvania e Connecticut. Rhode Island è surprendentamain i a ses concurrent Bernie Sanders. La democrata resta però la clera favurita.
L’anteriura ministra da l’exteriur è teoreticamain be anc da franar da Sanders. Lez aveva dentant gia annunzià avant da betg vulair dar si.
RR novitads 06:00